তার পর আসে একদিন , ১৯৭১ এর ১৬ নভেম্বর ইংরেজী সন। সীমিত গোলাবারুদ নিয়ে পাকিবাহিনীর সাথে অবতীর্ণ হন এক অসম যুদ্ধে , পাকিবাহিনীর সাথে তখন বিপুল গোলাবারুদ। পরিস্হিতির ভয়াবহতা চিন্তা করে একপর্যায়ে দলকে ফিরে যাবার নির্দেশ দেন , আর একটি মাত্র এলএমজি নিয়ে নিজে একাই এগিয়ে যান, সাথে শুধু সহযোদ্ধা ইলিয়াস। হঠাৎ ইলিয়াস গুলিবিদ্ধ হয় , মাথার লাল পাগড়ি খুলে শক্ত করে ইলিয়াসের বুকে‌ এবং পিঠে বেঁধে দিয়েই সুতীব্র আক্রোশে ফেটে পড়েন । একাই খতম করে দেন ১২ জন পাকিসেনাকে । এক পর্যায়ে ম্যাগজিন লোড করে শত্রুর অবস্থান দেখতে মাথা উঁচু করতে করতেই মুহুর্তে একটি গুলি তাঁর চোখ বিদ্ধ করে দেয় । মেশিনগান হাতে উপুড় হয়ে বিলের পানিতে নিশ্চল হয়ে ঢলে পড়েন , ‘দাস পার্টি’র কমাণ্ডার।